四賢古風壽帥閫 老聃子
作者：彭止
朝代：宋

paragraphs: 昔在羲皇前，遂有鬰華子。
蒼姬握圖籙，更出爲柱史。
應世抑何久，萬有千餘祀。
一日將度關，崑崙且西指。
短車駕青犢，上有紫雲起。
占風知聖人，再拜勤尹喜。
授之五千言，試一撮玄旨。
是身求不殆，其要在知止。
萬事皆倘來，軒冕直寄耳。
乘雲遊太清，坐進長生理。